صهيونية

الصهيونية (ب #تحويل ) هي واحد الفكرة وايديولوجية وحركة قومية كيامنو بها بعض اليهود، وبدات فاللخر ديال القرن 19 وسط ليهود ديال شرق اوروپا. الهدف ديالها كان هو يديرو دولة خاصة بيهم، ماشي فاوروپا، ولكن فشي بلاد خرة، وبالضبط ففلسطين. وفعلاً، فـ1948 دارو دولة سموها اسرائيل، واللي كيعتابروها دولة لليهود فقط، وكيجمعو فيها الدين والقومية، وكيعطيو حق تقرير المصير غير لليهود. فداك الوقت، كانت القومية كترتافع فاوروپا، ولكن بزاف ديال اليهود اللي كانو عايشين كاقليات، كانو كيعانيو من الفقر والميز العنصري والمذابح. ووسط هاد الوضع، خرجو بزاف ديال التوجهات وسط اليهود: شي وحدين بقاو متشبتين باليهودية الدينية، شي اخرين بغاو يندامجو فالمجتمعات الاوروپية، وشي اخرين، بحال الصهاينة، بداو كيامنو بلي خاص تكون عندهم دولة قومية خاصة، وماشي غير طائفة دينية. الصهاينة ما كانوش بالضرورة متدينين، ولكن كانو كيشوفو بلي الحل الوحيد باش يهربو من الاضطهاد ويديرو الدولة ديالهم الخاصة. ما بغاوش يندامجو فالمجتمعات الاوروپية، ورفضو هادشي. فالبداية، الناس ما تجاوبوش بزاف مع نداء الهجرة اللي كانت كتنادي به الصهيونية، حيث بزاف ديال اليهود مشاو لامريكا ولا اوروپا الغربية، ولكن الصهاينة بقاو كيقلبو على بلاد يديرو فيها الدولة ديالهم، ومن بين الاماكن اللي كانو كيقتارحوها: الارجنتين وفلسطين. ولكن من بعد، ولا التركيز على فلسطين بزاف، حيث كيشوفوها هي "ارض الاجداد" اللي مدكورة فالتوراة، ،ان الهجرة لفلسطين هي اللي غادي تسالي مع الظلم اللي تيعاينو منو فالشتات. فداك الوقت، كانت فلسطين تابعة للدولة العتمانية. وهنا دخل هرتزل، اللي هو يهودي نمساوي، وكيعتابروه الاب الروحي ديال الصهيونية لعصرية، وهو اللي نظم اول مؤتمر صهيوني فـبازل فسويسرا باش يخدمو على هاد المشروع ويدعمو الهجرة ديال اليهود لفلسطين ويمولو مشاريع اقتصادية ديالهم تما. من بعد تاسيس اسرائيل عام 1948 خدات الصهيونية على عاتقها توفر الدعم الدعم المالي واللوجيستي ل دولة اسرائيل. الناس اللي كيدعمو الصهيونية كيشوفوها حركة ديال التحرير الوطني، كتخدم باش ترجع "شعب مضطهد" لوطن اجدادو. وكارتة الهولوكوست زادتهم ايمان بهادشي، وخلات بزاف ديال اليهود يتحمسو للفكرة ديال الهجرة والقتال باش يديرو الدولة ديالهم. ولكن فالمقابل، كاين اللي كينتاقذ الصهيونية وكيشوفوها حركة استعمارية وعنصرية، ستعملات العنف ففترة الاستعمار البريطاني لفلسطين، وتسببات فتهجير عدد كبير من الفلسطينيين، ومنعاتهم يرجعو للارض ديالهم بعد نكبة 1948 وحرب 1967. اصل السمية. الكلمة "الصهيونية" طلقها لمرة اللولة واحد الفيلسوف يهودي نمساوي سميتو ناتان بيرنباوم فـ عام 1890، باش يوصف بيها واحد الايديولوجية جديدة كتقول باللي اليهود خاصهم يكونو "امة مستقلة" وعندها السيادة ديالها. القوميين اليهود فداك الوقت بغاو يقنعو الناس بحقهم يديرو دولة ديالهم، ويجمعو اليهود كاملين باش يحققو هاد الهدف. هاد التسمية جاية من الكلمة "صهيون" (بالعبرية ציון)، وهي واحد من السميات التوراتية ديال القدس، وكيقولو بلي "جبل صهيون" موجود فـالقدس، ومدكور فـ "سفر اشعياء" فالتوراة. اول مرة تدكرات فيها الكلمة كانت فالعهد القديم مع الملك داوود اللي دار المملكة ديالو بين 1000 و960 قبل الميلاد. بيرنباوم خدا هاد السمية من جمعيات كانت فـاوكرانيا، خرجات من بعد المجازر اللي وقعات ضد اليهود عام 1881، وكان سميتها "احباء صهيون". وفعلا، فـعام 1897، فالمؤتمر الصهيوني اللول، عتامدات الحركة الصهيونية هاد السمية رسميا. خلفية تاريخية. بعض المؤرخين كيقولو بلي البداية ديال الفكر الصهيوني ما جاتش من اليهود، بل من النجليز، فـالقرن سبعطاعش، عند بعض الپروتيستانت المتشددين. هاد الناس كانو كيامنو بواحد العقيدة كتسمى "الستيرجاعية"، اللي كتشوف بلي اليهود خاصهم يرجعو لفلسطين باش يتحقق "الخلاص" ويرجع المسيح. لكن اللي وقع هو بلي الطبقة السياسية الاستعمارية فـنݣليز، اللي كانت علمانية، خدات هاد الافكار، علمناتها وطوراتها، وبنات عليها واحد المشروع كامل فـالنص ديال القرن 19، وهادشي على يد مفكرين ماشي يهود، بل حتى بعضهم كانو كيكرهو اليهود. وخاصنا نعرفو حتى بلي الصهيونية ما جاتش من فراغ، ولكن جات كرد فعل على اللي كانو اليهود كيسميوه "معاداة السامية"، يعني الكراهية ضدهم فـاوروپا. وولات مهمة الحركة الصهيونية هي تغيير واقع اليهود فـاوروپا، وخلق دولة قومية كتجمع اليهود من العالم كامل. الاسباب باش بانت الصهيونية. فواحد الوقت اللي كانت القومية كطلع وكتبدل ملامح اوروپا، وبدات كتخبط فالافكار العنصرية ديالها مع اليهود اللي كانو عايشين كاقليات فامبراطوريات اوروپا الشرقية والوسطى. هاد المجتمعات اللي كانو فيها اليهود، كانت كتعيش الفقر والحقد والتعدو وكانو كيتعرضو لهجمات عنيفة ومجازر مبرمجة. وسط هاد الظروف، بداو اليهود كيتفرقو فطريق التفكير ديالهم: شي منهم شاد فاليهودية الارثوذوكسية، شي مشى فطريق "الهسكلة" اللي كتعني انهم خاص يندمجو فالمجتمع الاوروپي، وشي ختار الصهيونية كهوية قومية يهودية، وشي ختار يحتافل بالهوية الوطنية الاشتراكية (بحال البونديين)، وشي ختار يهاجر. الصهيونية كانت كتحاول تبني هوية قومية لليهود، ماكتعتبرهموش غير طائفة دينية ولا عرق، ولكن امة. الصهاينة ماكانوش متدينين، وكانو كيشوفو بلي ماكاين حتى مستقبل ليهم فديك البلدان، ورفضو الاندماج فالمجتمعات لخرة كحل باش يهربو من الكراهية والاضطهاد، وشافو بلي الحل الوحيد هو يبنيو دولة قومية خاصة بيهم ويهاجرو ليها. ظهور الحركة الصهيونية جا من بزاف د الاسباب، منها بلي المسيحية الغربية فشلات فانها تخرج برؤية واضحة لكيفاش تعامل الاقليات، وبالخصوص اليهود، اللي كانت كتعتبرهم قتلة المسيح، ومن بعد عتابراتهم "الشعب الشاهد" (فالنظرة الكاثوليكية) اولا "اداة الخلاص" (فالنظرة الپروتيستانتية). زاد على هادشي انتشار الافكار الدينية اللي كتفسر التوراة بطريقة حرفية، وكانت كتعكس الزيادة فالعلمانية. ومن جهة خرة، اليهود كانو كيلعبو ادوار معينة فالمجتمعات الغربية بحال الخدامة ديال الملوك، البياعة والشراية، التجار الصغار… وكانت عندهم بلاصتهم حتى طلعات البرجوازية المحلية وبانت الدولة القومية العلمانية، وبدات كتخربق التوازن، وبداو اليهود كيقلبو على دور جديد، وتفتحات نقاشات واش فعلا اليهود عندهم منفعة فالمجتمع الغربي ولا لا. وفنفس الوقت، كاين مفكرين كيقولو بلي بزاف ديال العوامل تجمعو وساهمو فظهور هاد الحركة، بحال الخوف من اليهود، والمذابح اللي تعرضو ليها (بحال الهولوكوست)، والدعم اللي خداوه من الاستعمار الاوروپي، اللي خلا الحركة الصهيونية تقوى ويولي عندها تاتير كبير. المؤتمرات الصهيونية. المؤتمر الصهيوني اللول: بازل، غشت 1897 كان مخطط يتدار فميونيخ، ولكن المعارضة الكبيرة من عند الجالية اليهودية تما والحاخامات، منعات تنظيمو تما. داروه فبازل فشهر غشت 1897، وكان تيودور هرتزل هو اللي تراسو. فالخطاب ديالو فالافتتاح ديال هاد المؤتمر، قال باللي الهدف هو تاسيس وطن قومي لليهود، ووكد على بلي المشكل ديال اليهود ما يمكنش يتحل لا بالتسلل البطيء ولا بلا مفاوضات سياسية ولا ضمانات دولية اولا عتيراف قانوني من الدول الكبرى بالمشروع. المؤتمر خرج بتلات د الطرق مترابطين باش يوصلو للهدف ديالهم ازيدو الاستيطان ففلسطين بالخدامة اليهود، اقويو الوعي القومي والتقافة اليهودية، اتحركو سياسيا باش ياخدو الموافقة الدولية على المشروع. هاد الطرق كتمتل تلاتة ديال التيارات لداخل ديال الصهيونية: العملية (اللي كتامن بالتسلل والاستيطان الميداني)، التقافية (اللي كتخدم على الهوية والتقافة)، والسياسية (اللي كتخدم عبر الدبلوماسية والاستعمار). والمؤتمر ناقش حتى الوضع ديال اليهود اللي بداو يهاجرو لفلسطين من عام 1882. المؤتمر التاني: بازل، غشت 1898 تدار تاني فبازل، وبرئاسة هرتزل اللي شدد على اهمية نشر الفكر الصهيوني وسط اليهود، خصوصا بعدما بزاف من القيادات اليهودية فاوروپا الغربية عارضو هاد الفكرة. باش يواجهو هاد المعارضة، ركزو على موضوع كراهية اليهود، وقالو بلي راها كاينة فكل مجتمع فين كيتواجد فيه اليهود كاقلية. ماكس نوردو دار عرض على قضية دريفوس (واحد الضابط اليهودي ففرانسا اللي تظلم)، ودارها كدليل على بلي حتى فالنظم الليبرالية كاين الحقد على اليهود. المؤتمر زاد زرع روح التعصب القومي والتضامن مع المستوطنين اليهود ففلسطين، ودارو مبالغة فالوضعية اللي عايشين فيها باش يجبدو الدعم من ليهود ديال العالم. موتزكين اللي مشى لفلسطين يحقق فحال المستوطنين، قال بانهم فظروف صعيبة بزاف، وخاصهم الدعم. ودارو لجنة باش تاسس بنك يهودي كيمول مشاريع الاستيطان. المؤتمر الثالث: بازل، غشت 1899 تراسو هرتزل، وقدم تقرير على المداكرة ديالو مع القيصر الالماني فاسطنبول وفلسطين، وعرض عليه خدمات الصهيونية مقابل يدعم المشروع ديالهم. وطالبو بتاسيس بنك سموه "صندوق الائتمان اليهودي للاستعمار"، باش يمولو به الانشطة الاستيطانية. والمؤتمر ناقش حتى النشاط التقافي لليهود، وبداو كيتكلمو على ضرورة اتصايب جهاز اداري دايم للحركة الصهيونية عوض داك المؤقت اللي كان. المؤتمر الرابع: لندن، غشت 1900 تدار فالعاصمة البريطانية، وتراسو هرتزل. ختارو لندن حيت عرفو باللي بريطانيا بدات مصالحها كتكبر فالمنطقة، وبغاو يقربو منها ويدخلوها فصفهم. وطرح المؤتمر موضوع الدعاية الصهيونية كاولوية. المؤتمر اللي حضرو فيه كتر من 400 مندوب، عرف بزاف ديال النقاشات الحادة، خصوصا بين التيارات الدينية والعلمانية، فاش بداو كيهضرو على المواضيع التقافية والروحية. استراتيجيات الصهيونية. فـ1844، دار مردخاي نوح خطاب كيهضر فيه على رجوع اليهود، وكانت فيه صفحة وحدة، وفالصفحة التانية كانت خريطة لارض اسرائيل. الهدف الستراتيجي اللول ديال الحركة الصهيونية كان هو يقنع الدولة العتمانية باش تسمح لليهود يهاجرو لفلسطين ويستقرو فيها. ولكن السلطان عبد الحميد التاني رفض هاد الطلب، وحتى ملي عرضو عليه يشريو بعض الاراضي الفلسطينية، رفض بشكل قاطع، وكان عارف بلي العرب ما غاديش يسمحو فحتى شبر من الارض. من بعد بداو الصهاينة كيدخلو فتعاملات مع بريطانيا، وحاولو حتى مع القصر الامبراطوري الالماني باش يتوسط ليهم عند الدولة العتمانية، ولكن بلا نتيجة. من بعد، بدات المنظمة كتخدم على الهجرة ولكن باعداد قليلة، وفـ1901 تاسس "الصندوق القومي اليهودي"، ومن بعد فـ1903 تاسس البنك "الانغلو-فلسطيني". قبل 1917، كانت عند الصهاينة افكار مختالفة وكيعتابروها جدية ومعقولة، وكانو كيقلبو على بلاصة يديرو فيها الدولة ديالهم من غير فلسطين. متلا، الارجنتين كانت من البلايص اللي فكرو فيها كخيار لاقامة اسرائيل. وفـ1903، هيرتزل دار قتيراح مثير للجدل: يديرو اسرائيل فـاوغندا. هاد الفكرة ماعجباتش المندوب الروسي اللي انسحب من المؤتمر. ولكن المؤتمر قرر يشكل لجنة تدرس جميع المقترحات بخصوص فين ممكن يديرو الدولة، وفاللخر ستاقر الراي على ختيار فلسطين. التسلسل التاريخي. المفكرين الصهاينة كيقولو باللي الحاجة لوطن قومي لليهود راه قديمة بزاف، وبدات بشكل واضح من بعد السبي البابلي اللي دارو نبوخذ نصر. وكانو اليهود المتدينين كايامنو بلي "ارض الميعاد" (اللي هي فلسطين) راه الله عطاها لبني اسرائيل، وهدي هبة ابدية ما يمكنش يتنازلو عليها. ولكن واخا هاد الايمان، ماكانوش متحمسين بزاف للفكرة ديال الصهيونية، حيت فاعتقادهم بلي دولة اسرائيل خاصها تتاسس على يد المسيح المنتظر، ماشي بنادم. فوسط القرن الـ19، خرجو جوج حاخامات كيطلبو من اليهود يبدلو الطريق ديال المسيح المنتظر، وياسسو وطن قومي ليهم. ومن بعد خرج الفيلسوف الالماني اليهودي موسى هس فكتابو روما والقدس، وقال بلي المشكل ديال اليهود هو انهم ما عندهومش وطن قومي خاص بهم. من 1890 حتى 1945، الاحداث تقلبات بسرعة: بدات بالعنف ضد اليهود فروسيا، ومن بعد مخيمات العمل القسري ديال النازيين، وتزادو عمليات الحرق الجماعي (الهولوكوست) فزمن الحرب العالمية التانية. هادشي خلا بزاف من اليهود اللي نجاو من هاد المجازر كيتشوقو يديرو دولة كتجمعهم، وولات الاغلبية مقتنعة بلي فلسطين هي البلاصة اللي خاصهم يديرو فيه هاد الكيان. البروفيسور شلومو ساند قال فهاد السياق، بلي المناطق الغربية ديال الامبراطورية الروسية اللي كانو ساكنين فيها اليهود، واجهت ضغط كبير من عند الروس جوايه عام 1881، وهادشي خلا جوايه 2. 5 مليون يهودي يهاجرو نحو اوروپا. الاوروپيين اليهود خافو من بلي هاد الهجرة تزيد العداء ليهم، ودارو مجهود باش يصيفطو هاد اللاجئين لميريكان. ولكن فنفس الوقت، الاترياء اليهود بداو كيقلبو على حلول خرة باش يخففو الضغط. البارون موريس دي هيرش تبرع باش يدير مستعمرات فالارجنتين، والبارون ادموند دي روتشيلد دار نفس الشيء ولكن ففلسطين. فالعصور القديمة. 1000–960 ق. م: اول مرة تدكرات كلمة "صهيون" فالتوراة. 586–538 ق. م: حركة المكابيين اللي جات بعد الرجوع من السبي البابلي، وكان الهدف ديالها ترجع لصهيون وتبني الهيكل من جديد. 118–138م: حركة باركوخبا اللي حمس اليهود يجتمعو ففلسطين ويديرو دولة يهودية. فلقرون لوسطانية. كانت فترة ركود فالنشاط ديال اليهود بسباب الاضطهاد والتشريد، ولكن الاحساس القومي عندهم بقى قوي. 1501–1532: حركة داڤيد روبين والتلميد ديالو سولومون مولوخ، اللي قالو بضرورة الرجوع لفلسطين وتاسيس دولة اسرائيل. 1604–1657: حركة منشه بن اسرائيل، كانت نواة لفكر صهيوني جديد، وركزات على استعمال بريطانيا باش يحققو اهدافهم. 1626–1676: حركة سبتاي زيفي، اللي دّاعى بلي المسيح المخلص، وخلا اليهود يتحمسو للرجوع لفلسطين، ولكن مات وماتت معاه الفكرة ديالو. حركة رجال المال: كانو بحال روتشيلد وموسى مونتفيوري، اللي كانو كيمولو مستعمرات ففلسطين باش يمتلكو الارض ومن بعدها يديرو الدولة. فالعصر الحديث. 1882: بداو مذابح اليهود فروسيا، وظهرت حركة صهيونية عنيفة، وفنفس الوقت هيتلر كتب كتاب كيدعو فيه لرجوع اليهود لفلسطين حسب النبوءات. 1893: ناثان برنباوم، كاتب الماني، هو اللي ستعمل لمرة اللولة مصطلح "الصهيونية". 1882: فروسيا، ظهرت حركة "احباء صهيون"، وكانو كيتجمعو فحلقات، وتعتارف بيهم رسميا عام 1890 باسم "جمعية مساعدة الصناع والمزارعين اليهود فـسوريا وفلسطين"، وكان ليون بينسكر هو الرئيس ديالها. هدفهم كان هو تشجيع الهجرة لفلسطين واحياء اللغة العبرية. الصهيونية الحديثة: منسوبة لهرتزل، وكان هدفها المعلن هو قيادة اليهود للسيطرة على العالم، والبداية بدولة ففلسطين. 1897: هرتزل دار اول مؤتمر صهيوني عالمي، وستاغل قضية الضابط اليهودي الفرانساوي الفريد دريفوس اللي اتهموه بالخيانة فـ1894، ولكن تبين فاللخر بلي بريء. هرتزل ستاغل هاد القضية باش يوري للعالم "الماساة اليهودية"، وكتب كتابو الشهير الدولة اليهودية اللي خلاه يربح دعم كبير، ومن بعد نظم المؤتمر اللول فبازل، سويسرا. تاسيس الحركة الصهيونية. فـ1896، الصحافي اليهودي المجري ثيودور هرتزل خرج كتاب سماه دولة اليهود، اللي فيه شرح علاش كاينة معاداة السامية وشنو الحل فوجهة نظرو، واللي هو: خاص اليهود يديرو وطن قومي ديالهم فـفلسطين، حيت عندها قيمة دينية وستراتيجية واقتصادية. تواصل مع امبراطور المانيا فيلهلم الثاني ونجح ياخد الدعم ديالو، وتواصل حتى مع السلطان عبد الحميد التاني، ولكن ما نجحش، وحتى ملي طلب المعونة من الاغنياء اليهود، رفضو. فـ1897، نظم هرتزل اول مؤتمر صهيوني فـبازل بسويسرا، حضرو 200 مندوب. دارو برنامج بازل، اللي بقا هو البرنامج السياسي الرسمي ديال الحركة الصهيونية. ومن المؤتمر خرجات اللجنة الدايمة اللي تكلفات باش تدير فروع فالعالم كامل. من بعد ما فشل هرتزل فالمفاوضات مع السلطان العتماني، ولى كيركز على بريطانيا. البريطانيين عرضو عليه دعم مالي باش يديرو مستعمرة فـشرق افريقيا (اوغندا)، وهنا تفرقات الحركة: كاين اللي وافق، وكاين اللي عارض بشدة، خصوصا الصهاينة الروس اللي اتهمو هرتزل بالخيانة. ولكن دار مجهود باش يصالحهم، ولكن مات قبل ما يكمل المهمة. فـالمؤتمر السابع فـ1905، ترفض مشروع اوغندا رسميا، وتاسسات منظمة جديدة سميتها المنظمة الاقليمية اليهودية، اللي عندها الصلاحية تقلب على ارض مناسبة للشعب اليهودي. اهم انجازات الحركة الصهيونية: وعد بلفور (1917): اللي قالت فيه بريطانيا باللي كاتدعم اقامة وطن قومي لليهود فـفلسطين. اقامة دولة اسرائيل (1948): على ارض فلسطين، من بعد القتل والتهجير ديال الفلسطينيين. وعد بلفور والانتداب على فلسطين. الضغط اللي مارسو حاييم وايزمان (مهاجر يهودي روسي) على بريطانيا، ومع الخوف من بلي يهود امريكا يدفعو لميريكان تساند المانيا ضد روسيا، خلا بريطانيا فـ1917 تصدر وعد بلفور، اللي قالت فيه: "حكومة جلالة الملك كتشوف بالايجاب يتدار وطن قومي لليهود فـفلسطين، وغادي تدير جهدها باش تحقق هاد الهدف، بشرط ما يتضرروش الحقوق المدنية والدينية ديال السكان غير اليهود اللي كاينين فـفلسطين. " فـمؤتمر الصلح فـباريس عام 1919، جات لجنة من الحولافا لفلسطين باش تشوف راي السكان المحليين سوا المؤيدين اولا المعارضين للصهيونية. وفـ1922، عصبة الامم تبنات الاعلان، وعطات لبريطانيا الانتداب على فلسطين، واللي فيه: "الانتداب خاصو يضمن اتصاوب وطن قومي لليهود، ويطور مؤسسات الحكم الداتي، ويحمي الحقوق المدنية والدينية لكل السكان فـفلسطين، بلا تمييز. " دور وايزمان فالحصول على وعد بلفور خلاه يتنتخب زعيم ديال الحركة الصهيونية، وبقا فهاد البوسط حتى 1948، ومن بعد ولى اول رئيس ديال دولة اسرائيل. شارك عدد كبير من الممتلين صحاب الشان ف المجتمع الدولي للمرا اليهودية فالمؤتمر العالمي اللول ديال للمراة اليهودية، اللي تدار ف ڤيينا، عاصمة لوطريش، فمايو 1923. واللي كان من اهم القرارات اللي خرج بها: «تيبان… خاص جميع اليهود يتعاونو يبنيو فلسطين ويتساعدو باش اديرو وطن لليهود تماك». فعام 1927، كتب اليهودي الاوكراني يتسحاق لامدان واحد القصيدة ملحمية بعنوان "مسعدة" كتعكس تمارة ديال اليهود، ودعا لموقف حاسم لهاد المحنة. صعود النازية والمحرقة (الهولوكوست). فـ1933، هتلر شد الحكم فـالمانيا، وفـ1935 خرجات قوانين نورمبرغ اللي حيدات الجنسية لليهود. حتى الحولافا ديال النازيين دارو قوانين مشابهة، وهاكا بدا اليهود يهاجرو بزاف، داكشي زاد الضغط فالمنطقة وسبب فـ"ثورة العرب" من 1936 لـ1939 فـفلسطين. بريطانيا دارت لجنة بيل باش تحقق، وخرجت بتقرير كيقول خاص تقسيم فلسطين ونقل السكان قهرا، ولكن العرب رفضو، وبريطانيا تراجعات على الفكرة وخرجات الكتاب البيض ديال 1939 اللي فيه: الهجرة اليهودية توقف فـ1944. ما يفوتوش 75 الف مهاجر فـ5 سنين. فـ1944، ستعملو غير 51 الف من هاد الحصة. البريطانيين بقوا كيتبعو سياسة الكتاب البيض حتى نهاية الانتداب. التحضير لاعلان الدولة الوكالة اليهودية لفلسطين بقيادة داڤيد بن ݣوريون ولات كتسير السياسة الصهيونية، وبدات كتشد دعم كبير من صهاينة امريكا اللي جابو التمويل والضغط السياسي، خصوصا عبر اللجنة الميريكانية الفلسطينية. فزمن الحرب العالمية التانية، من بعد ما تعرفو اهوال الهولوكوست، خرجت القيادة الصهيونية بخطة سميتها خطة المليون، اللي فيها هدف ادخال مليون مهاجر لفلسطين. من بعد الحرب، بزاف ديال اللاجئين اليهود بداو كيدخلو لفلسطين فـفلايك صغار، وتحداو المنع البريطاني. البريطانيين ولاو كيسجنوهم فـقبرص ولا كيرجعوهم لاوروپا، وهكدا وحدات الهولكوست اليهود ديال العالم على المشروع الصهيوني. العرب كانو رافضين الهجرة، وبريطانيا تحت الضغط ما بقاتش قادرة تسيطر، وخرجات القضية من يدها. فـ1946، دارت لجنة التحقيق الانݣلو-ميريكانية باش تلقى حل نهائي للمشاكل ديال السكان. من بعد ما فشل مؤتمر لندن (1946–1947) على فلسطين، ورفضو فيه كل الاطراف الخطة ديال موريسون-جرادي والخطة بيفين، قررت بريطانيا ترجع القضية للامم المتحدة فـ14 فبراير 1947. ما بعد الحرب العالمية التانية منين غزات المانيا الاتحاد السوڤياتي فـ1941، ستالين بدل الموقف ديالو اللي كان ضد الصهيونية، ودار مجهود باش يجمع الدعم ديال اليهود فالعالم لصالح الحرب السوڤياتية ضد النازيين. دارو لجنة يهودية ضد الفاشية فـموسكو، وهربو الاف اللاجئين اليهود من النازيين ودخلو للاتحاد السوڤياتي، فين رجعو كيمارسو ديانتهم، وفتحو معابد يهودية جديدة. فـ ماي 1947، اندري جروميكو، اللي كان نائب وزير خارجية الاتحاد السوڤياتي، قال ف لامم لمتحدة بلي السوڤيات كيدعمو تقسيم فلسطين ديال الجوج دولات: يهودية و عربية. وبالفعل، فـ نونبر 1947، صوتو ل صالح القرار. ولكن، منين تاسسات دولة اسرائيل، ستالين رجع تقلب، وولا كيدعم العرب، وبدا يعتاقل قادة اللجنة اليهودية ضد الفاشية، ودار حملات ضد اليهود فالاتحاد السوڤياتي. اعلان دولة اسرائيل فـ1947، لجنة الامم المتحدة الخاصة بفلسطين قتارحات تقسيم فلسطين الغربية الدولة يهودية، و دولة عربية، و منطقة دولية حول القدس. الخطة صادقو عليها فـ 29 نونبر 1947، فـ قرار الجمعية العامة نمرة 181، بـ 33 صوت مع، 13 ضد، و 10 اللي ما صوتوش. هاد القرار خلا اليهود يحتافلو، ولكن العرب دارو حتيجاجات ف كل فلسطين. العنف اللي كان قبل بين العرب واليهود ضد الاستعمار البريطاني، ولى حرب طائفية، و سالات بـحرب 1947–1949. النتيجة: تهجير جوايه 711 الف فلسطيني من بلادهم. كتر من الربع ديالهم هربو قبل حتى ما يتعلن استقلال اسرائيل. من بعد اتفاقيات الهدنة فـ 1949، صدقات الحكومة الاسرائيلية على قوانين كتحرم الفلسطينيين اللي تهجرو يرجعو لديورهم ولا يطالبو بالممتلكات ديالهم. هاد الفلسطينيين وولادهم مازالو لاجئين حتى اليوم، كيعتمدو على الدعم ديال الاونروا. دور المنظمة الصهيونية من بعد 1948، من نهار تاسسات اسرائيل، المنظمة الصهيونية العالمية ولات كتخدم اساسا فـ مساعدة و تشجيع اليهود باش يهاجرو لاسرائيل. دارت حتى دعم سياسي ف بعض الدول، ولكن فـالسياسة الداخلية الاسرائيلية ما كانش عندها دور كبير. اكبر نجاح ديالها كان هو: الدعم اللوجيستي للمهاجرين واللاجئين اليهود، و مساعدة اليهود السوڤيات ف النضال ديالهم ضد الحكومة الشيوعية باش يخرجو من البلاد و يمارسو دينهم بحرية، و تهجير جماعي ديال 850 الف يهودي من الدول العربية، اغلبهم مشاو لاسرائيل. خطة المليون (الهجرة اليهودية الضخمة) بن ݣوريون، فـ1944–1945، هضر مع مسؤولين اجانب وقال ليهم بلي "خطة المليون" هي الاولوية نمرة واحد ديال الحركة الصهيونية: يعني خاص يدخل مليون يهودي لاسرائيل. ولكن الكتاب البيض البريطاني ديال 1939 كان مازال كيدير قيود على الهجرة، وما كانش ممكن تطبيق هاد الخطة حتى تاسسات اسرائيل فـماي 1948. واخا هكاك، كان فـالحكومة الاسرائيلية ناس ضد الهجرة الجماعية، وقالو: "ما كاينش حتى سبب باش ندخلو بزاف ديال الناس اللي حياتهم ماشي فخطر، وباش نقولو الحقيقة، بزاف ما كانوش حتى باغين يجيو، والاستيعاب ديال هاد الاعداد غادي يسبب في مشاكل ومعاناة كبيرة". ولكن، قوة شخصية بن ݣوريون والاصرار ديالو خلاو الخطة تتنفد و تنجح. الاتجاهات الصهيونية. كاينين جوج انواع كبار ديال الصهيونية: الصهيونية الاستيطانية: كتهدف باش تجمع اليهود من العالم وتسكنهم فـفلسطين. الصهيونية التدعيمية: كتركز على تجنيد اليهود اللي ساكنين برا، باش يساندو المشروع الصهيوني، كـجماعات ضغط فبلدانهم، ويجمعو الفلوس للمستوطنين فـفلسطين. كل واحد من هاد الفريقين عندو مؤسسات كيخدم بها: الصهيونية الاستيطانية كانت عندها منظمات بحال: الهستدروت (نقابة العمال)، وحركات الكيبوتس (المزارع الجماعية)، والجماعات العسكرية بحال الهاغاناه. الصهيونية التدعيمية كانت كتاسس جمعيات بحال: الجباية اليهودية الموحدة، باش تجمع الدعم المالي. ولكن بجوج كيندمجو فـتنظيم واحد اللي هو: المنظمة الصهيونية العالمية / الوكالة اليهودية. وهاد كيبين بلي الصهيونية كتلعب على الجهتين: دعم من الخارج واستيطان في الداخل، وحتى الخلافات اللي بيناتهم هي غير شكلية وصافي. الاتجاهات المختالفة للصهيونية. 1. الصهيونية الدينية. كتقوم على الايمان بالله، وبان اليهود هما "شعب الله المختار"، وان المسيح غادي يرجع باش يحررهم. اليهود المتدينين كيشوفو بلي سبب فقدان "الارض المقدسة" فالماضي هو المعاصي اللي داروها الاسرائيليين، وانهم خاصهم يتوبو ويرجعو للدين ديالهم. هاد الفكرة كتختالف على الصهيونية السياسية، اللي بغاو يرجعو لفلسطين بقرارات سياسية، بلا ما يستناو المعجزة الربانية. بحال وثيقة بتسيبرغ ديال 1885، اللي قالت: "ماشي شعب، حنا جماعة دينية، وما كنتسناوش نرجعو لفلسطين. " 2. الصهيونية التقافية (اولا الروحية). كتعطي الاولوية للترات التقافي، الاخلاقي، واللغة العبرية. ما كتشوفش بلي المشكل ديال اليهود خاصو يتحل بالهروب من المعاناة اولا اللاسامية، ولكن كتشوف بلي التهديد الحقيقي هو ضعف الروح اليهودية وتفرق المجتمع ديالهم. 3. الصهيونية العملية. كتركز على الواقع العملي، ماشي الوعود الدبلوماسية. كانت كتعارض هيرتزل اللي كان كيجري ورا الدعم الدولي، وعوض داكشي كانت كتشجع على: الزيادة ديال المستوطنات، الزيادة ديال الهجرة لفلسطين. باش تفرض الامر الواقع، كانت بدايتها مع حركة احباء صهيون. 4. الصهيونية السياسية. هاد النوع هو اللي اسسو هيرتزل فـ1897، ودار به حركة منظمة ببرنامج سياسي واضح. حول المسالة اليهودية من نقاش ديني اولا اجتماعي، لـ"مشكلة سياسية دولية" خاصها حل. وبعض الناس كيعطيوها فقط سمية "الصهيونية"، ولكن السمية ديال "سياسية" جات باش يفرقوها على الاتجاهات لخرة بحال العملية والتقافية اللي ما كانوش متافقين مع هيرتزل. 5. الصهيونية العمالية (الاشتراكية). كتشوف بلي سبب المشكل ديال اليهود ماشي ديني، ولكن اقتصادي واجتماعي، بسباب التهميش. ركزات على العمل فالارض باش يتهناو من عقدة المنفى، ويصهرو "القومية اليهودية الجديدة". من ابرز رموزها: غوردون. 6. الصهيونية الليبرالية (اولا العامة). كانت الاتجاه الغالب فالحركة الصهيونية من مؤتمر 1897 حتى من بعد الحرب العالمية اللولة. متلات الطبقة الوسطى الاوروپية، بحال هيرتزل ووايزمان. دابا ما عندهاش حزب رسمي، ولكن كاينة كموقف سياسي كيدافع على: الاقتصاد الحر، الديمقراطية، حقوق الانسان، والمساواة مع العرب داخل اسرائيل. من احزابها: كاديما، ويش عتيد، وناس من الليكود المعتدلين. الصهاينة الليبراليين كيقولو: "اليهود خاصهم دولة، ولكن خاصها تكون ديمقراطية حقيقية، بلا تمييز بين الناس فالدين اولا العرق اولا الجنس. " 7. الصهيونية التحريفية (التعديلية). اسسها زئيف جابوتنسكي، ودار مبدا "الجدار الحديدي" فـ1923. كانو كيشوفو بلي الصهيونية مشروع استعماري، خاصو القوة والسلاح باش ينجح. جابوتنسكي قال: "لبني والكلام زوينين، ولكن اهم حاجة هي نكونو قادرين نطلقو لعافية. " كانو مع استعمار الارض بالقوة، ومع خلق جيش يهودي باش يفرضو الهجرة على العرب. من بعد، الانصارديال هاد الاتجاه دارو حزب الليكود، اللي حكم اسرائيل من 1977، وكيدافع على: ضم الضفة الغربية، القدس الشرقية، ورفض التنازل فالصراع مع العرب. ومن بعد تفرع منهم حزب كاديما اللي كان كيدعم حل الدولتين. الصهيونية والعالم. فـ10 نونبر 1975، الجمعية العامة ديال الامم المتحدة خرجات بقرار نمرة 3379، وصوتو عليه 72 دولة بنعم، و35 بلا، و32 دولة متانعات. هاد القرار كان كيقول: "الصهيونية هي واحد النوع من العنصرية والتمييز العنصري. " وطالب هاد القرار من جميع الدول تحارب الصهيونية حيت كتشكل خطر على الامن والسلام العالمي. القرار بقا كيتستشهد به فالنقاشات اللي كتربط الصهيونية بالعنصرية. ولكن فـ16 دجنبر 1991، تلغى هاد القرار بقرار جديد نمرة 46/86. اسرائيل كانت شرطات الغاء القرار 3379 باش تقبل تشارك فـمؤتمر مدريد 1991. الصهيونية والعرب. من البداية، الصهاينة كانو عارفين بلي الفلسطينيين الاصليين ما غاديش يرضاو يتخلاو على الارض ديالهم، وعلى هاد الشي، من اول يوم حطو فيه رجلهم فـفلسطين، بداو كيخدمو باش يسكتو اي مقاومة ديال الفلسطينيين. وكانو متفاهمين ومتناغمين مع الاستعمار البريطاني، اللي كان هو الراعي ديال المشروع الصهيوني. الانجليز ساعدوهم بزاف، وقمعو اي حتيجاج اولا مقاومة عربية، وهادشي ولد مقاومة شعبية، اللي وصلت الدروة ديالها فـثورة 1936. الاستعمار تعامل مع الثورة بوحشية، وبين للصهاينة من بعد كيفاش خاصهم يتعاملو مع الفلسطينيين بطريقة عنصرية، وهاد الاستعمار دعم الصهاينة باش يفرضو سيطرتهم، خصوصا بمساعدة كبيرة من بريطانيا، ومن بعد مريكان. وهكا، مع الوقت، وبدعم براني قوي، الصهاينة بداو يرهبو السكان ويطيحو فالمقاومة ديالهم، وهادشي سهل ليهم عملية النكبة ديال 1948. وما وقفاتش هنا: شاركت اسرائيل فـالعدوان التلاتي على مصر فـ1956 (مع بريطانيا وفرانسا). فـ1967، احتلات باقي الاراضي الفلسطينية، الجولان السوري، وسينا المصرية. دارو جرائم حرب فݣاع هاد المناطق، بحال مجزرة دير ياسين. ومن بعد، دارت اسرائيل حرب على لبنان فـ2006. وحروب على غزة فـ2008 و2012 (اللي سموها "عامود السحاب" اولا "السما الزرقا"). وحتى دابا، الصراع العربي الاسرائيلي ما سالاش. الصهيونية واسرائيل. من بعد ما طاحت الدولة العتمانية فـ1918، وفرضو الانجليز الانتداب على فلسطين فـ1922، بداو الصهاينة كيخدمو بجدية باش يبنيو دولة صهيونية. جمعو الفلوس، وبداو يضغطو على الانجليز باش ما يعطيوش الاستقلال للفلسطينيين. فـالـ1920، كتر عدد اليهود فـفلسطين، وبداو يبنيو البنية التحتية ديال الدولة ديالهم، وهادشي خلا الفلسطينيين يبداو يقاومو، خصوصا مع الهجرة المنظمة ديال اليهود. واخا هاد الشي، بزاف ديال اليهود فالعالم كانو ضد المشروع الصهيوني، حيث كيشوفو راسهم مواطنين فبلدانهم، بحال البرت اينشتاين اللي كان ضد الفكرة. ولكن من بعد ما طلع هتلر فـ1933، وبدات النازية كتقتل اليهود، تبدلات المواقف، وولات فلسطين الملاذ الوحيد، خصوصا بعد ما سدات سدت بيبان الهجرة. فـ1936، دارو العرب فـفلسطين انتفاضة، والانجليز حاولو يوقفو الهجرة اليهودية، لكن الصهاينة جاوبو بتاسيس ميليشيات مسلحة بحال الهاغاناه والارغون، باش يقمعو المقاومة ديال الفلسطينيين الاصليين. مع الحرب العالمية التانية، الطرفين (العرب والصهاينة) ركزو على مواجهة هتلر. لكن فالحرب، النازيين قتلو علاين شي 6 مليون يهودي، وخلاو مئات الالاف بلا بلاد، وهنا بدا الضغط على العالم باش يلقاو حل لليهود. الدول الاستعمارية، خصوصا مريكان وبريطانيا، بغاو يخرجو من مستعمراتهم، ولكن يبقاو محافظين على نفوذهم، فلقاو فـفلسطين بلاصة استراتيجية الرئيس المريكاني ترومان كان من اكبر الداعمين، وضغط على الامم المتحدة باش تعترف بـدولة اسرائيل، خصوصا وان بريطانيا كانت بغات تخرج من فلسطين وتتهنا من اليهود اللي كيتكرفسو عليهم فـاوروپا. فـ1947، بريطانيا علنات انسحابها، وفـ29 نونبر من نفس العام، الامم المتحدة قررت تقسيم فلسطين الدولتين: وحدة عربية، وحدة يهودية. وف14 ماي 1948، علن الصهاينة قيام دولة اسرائيل. من داك النهار، تحول دور المنظمة الصهيونية من حلم الدولة، الى خدمة الدولة اللي تولدات. ودمجت الميليشيات فـجيش رسمي سموه "جيش الدفاع الاسرائيلي". والنكبة وقعات: بزاف من الفلسطينيين تشردو اولا تهجرو، وبقات الاغلبية السكانية فالارض لليهود. وفـ1950، البرلمان الاسرائيلي (الكنيست) علن بلي اي يهودي فالعالم عندو الحق يستوطن فاسرائيل، وبداو اليهود كيهاجرو من اوروپا والدول العربية. الحركة الصهيونية وقضية فلسطين. الصهيونية هي حركة عالمية كيهدفو من خلالها يجمعو اليهود من العالم كامل باش يديرو دولة يهودية فـفلسطين، وتكون فـخدمة الاستعمار العالمي، وتهدف تفصل المشرق العربي على المغرب ديالو. مراحل الاستيطان اليهودي فـفلسطين. المرحلة اللولة: الاستيطان العشوائي (غير منظم) كانت فقط جهود فردية اولا ديال جمعيات يهودية بحال: الاتحاد الاسرائيلي العالمي (فباريس) الاتحاد النݣليزي (فلندن) من خلالهم تاسسات مستوطنات بحال: مكفا اسرائيل، بتاح تكفا (بمعنى "باب الامل"). المرحلة الثانية: الاستيطان المنظم. الحركة الصهيونية خدمات على خلق ادوات باش تنظم المشروع، من بينها: الصندوق القومي اليهودي: كيشري الاراضي، الوكالة اليهودية: كتسكن اليهود وتبني المستوطنات، الصندوق التاسيسي اليهودي: كيقدم خدمات للمستوطنين. البدايات ديال القضية الفلسطينية. منين بداو الاوروپيين كيتكلمو على القومية، اليهود بدورهم دارو حركة قومية دينية تقافية سماوها الصهيونية، وبدلوها لحركة سياسية، والهدف ديالها كان واضح: نجمعو اليهود من العالم ونسكنوهم فـفلسطين. ادعاءات اليهود فـفلسطين. اليهود كيقولو بلي عندهم حق تاريخي فـفلسطين، حيث كانت فيها جوج ممالك ديالهم: مملكة اسرائيل ومملكة يهوذا، هادشي من القرن تسعة قبل الميلاد، حتى للقرن اللول. ويسميو فلسطين بـ"ارض الميعاد" اولا بـ"ايرتس اسرائيل". المؤتمر الصهيوني اللول (1897 – بازل، سويسرا). دارو مؤتمر صهيوني باش يتبتو "حقهم" فـفلسطين، وخرجو منه بـقرارات: تاسيس وطن قومي لليهود فـفلسطين، تشجيع الهجرة، تنظيم اليهود من خلال مؤسسات، تاسيس صندوق قومي باش اجمعو الفلوس. وعد بلفور (1917). فـ1917، بريطانيا غزات فلسطين وحيداتها للدولة العتمانية. ودخل الجنرال ادموند اللنبي القدس، واحتافل الغرب حيت رجعات القدس تحت الحكم المسيحي لمرة اللولة من عام 1187. وكانت بريطانيا وفرانسا متفاهمين من قبل يقسمو بلاد الشام فـاتفاقية سايكس – بيكو (1916)، ولكن بريطانيا تراجعات، وبغات فلسطين ليها بوحدها باش تربط الخليج بميناء حيفا. مؤتمر سان ريمو (1920). الدول المنتصرة فـالحرب العالمية اللولة قررو يعطيو فلسطين لبريطانيا. وتدار مجلس فلسطين للنقد اللي خرج الجنيه الفلسطيني فـ1927. الشرق ديال الاردن كان كيتعتبر جزء من فلسطين، واستقلات فـ1946 (المملكة الاردنية). وف1948، خرج اخر عسكري بريطاني من القدس، وعلنات اسرائيل قيام الدولة، وهاد القضية هي اللي سموها العرب بـالنكبة. الدعم غير اليهودي للصهيونية. الصهيونية ما لقاتش غير دعم يهودي، ولكن حتى من: الملكة فيكتوريا، نابليون بونابرت، الرئيس الميريكاني جون ادامز، الفيلسوف كروتشي، مؤسس الصليب الحمر دونانت، شخصيات شينوية (بحال سان يات سين)، وفريتيوف نانسين. الصهيونية المسيحية. بعض المسيحيين خصوصا الانجيليين كانو كيدعمو عودة اليهود لفلسطين قبل حتى ما تولد الصهيونية السياسية منهم: جون نيلسون داربي، مارتن لوثر كينݣ جونيور(واخا شي اقوال تنسبو ليه زورا)، بعض القساوسة فـنݣليز وامريكا. الصهيونية الاسلامية (دعم من بعض المسلمين). توفيق حميد (مصري)، عبد الهادي بالاتسي (الطاليان)، بعض الاكراد والبربر، بعض الدروز فـاسرائيل، اسعد الشقيري (من عكا) كان ضد الحسيني ودار علاقات مع الصهاينة، حتى بعض المسلمين الهنود ساندو اليهود، وفد منهم زار اسرائيل فـ2007 بدعوة من اللجنة اليهودية الميريكانية. الدعم الهندوسي للصهيونية. فـ1948، الحكومة الهندية عارضات الصهيونية باش ما تقلقش المسلمين فالهند، لكن القوميين الهندوس كانو كيشوفو فـالصهيونية مثال على حركة تحرير. دابا، اغلب الهنود المحافظين كيدعمو اسرائيل بقوة. معاداة الصهيونية. اغلب الدول الاسلامية والعربية، وحركات المقاومة بحال: حماس، الجهاد الاسلامي، الجبهة الشعبية لتحرير فلسطين، الجبهة الديمقراطية كلهم ضد الصهيونية ورافضين التطبيع. ومعاداة الصهيونية ماشي بالضرورة معاداة لليهود، بل ضد اقامة وطن يهودي على اراضي فلسطينية. مؤسسات صهيونية بارزة. الهستدروت: نقابة عمالية صهيونية تاسسات فـ1920 وكان الهدف ديالها هو التدخل فما هو ماشي غير اقتصادي، بل حتى التقافي ففلسطين وبني مجتمع يهودي تماك، الوكالة اليهودية: الجهاز التنفيذي ديال الحركة الصهيونية الصندوق القومي اليهودي: كيشرى الاراضي المنظمة الصهيونية العالمية: تاسسات فـ1897، كتشجع الهجرة وشرا الاراضي شخصيات صهيونية مهمة. تيودور هرتزل: مؤسس الصهيونية لعصرية، دار المؤتمر اللول فـ1897، والف كتاب "الدولة اليهودية" ناثان برنباوم: اول واحد ستعمل مصطلح "صهيونية" بلفور: صاحب وعد 1917، داڤيد بن ݣوريون: اول رئيس ووزارا ديال اسرائيل، روتشيلد ومونتفيوري: مولو شرا الاراضي، داڤيد روبين وسولومون مولوخ: من اوائل الداعين للرجوع لفلسطين